"Annuntio vobis gaudium magnum. Nagħtikom aħbar ta' ferħ kbir." Waqt li bdejt insegwi kollox fuq it-televiżjoni, jiena stess kont għadni ma bdejtx nifhem sewwa l-implikazzjonijiet kbar ta' dik l-aħbar. L-oriġni tal-kliem bil-Latin li min jaf kemm drabi tħabbar minn dik il-gallerija majestuża fuq Pjazza ta' San Pietru, imur lura tal-anqas elfejn sena. Kien tħabbar l-ewwel darba mill-anġlu lil ftit rgħajja foqra mir-raħal ta' Betlehem. X'fehmu dawk dakinhar? U x'qed nifhmu aħna llum dwar l-implikazzjonijiet kbar ta' din l-aħbar unika. Ngħid li hija aħbar unika, għaliex minkejja l-użanza antika tal-Knisja Kattolika li tippreżenta l-papa ġdid b'dawn il-kliem mill-evanġelju, imma l-aħbar hija waħda ġdida u għalhekk unika kull darba li tixxandar għaliex kull papa huwa differenti minn dawk kollha ta' qablu u jrid iwettaq missjoni fiċ-ċirkustanzi uniċi ta' żmienu. Wara dak kollu li nkiteb tul l-aħħar ġimgħat u wara l-previżjonijiet kollha tal-media, jkolli nistqarr li anke fija kienet inġabret ċerta tensjoni. Għalhekk dawk il-ftit mumenti qosra mill-aħbar tal-ħatra sakemm il-Papa ġdid tfaċċa fil-gallarija, ħsibthom li ma kienux se jgħaddu. Mal-ewwel dehra, anke qabel ma beda jitkellem, stħajjiltu l-Papa Roncalli, mhux biss minn persuntu, ħarira imbaċċa, għalkemm mhux daqs dik ta' Ġwanni XXIII. Anke t-tbissima u s-sempliċità tiegħu u t-tislima umli fakkruni fil-Papa li din is-sena nfakkru l-ħamsin sena minn mewtu. Nemmen ukoll li min jifhem jaqra l-lingwaġġ tal-ġisem ikun kapaċi jikteb dwaru komponimenti twal. L-isem li l-Papa l-ġdid għażel għalih nnifsu, għall-ewwel darba fl-istorja tal-papiet, Franġisku, jista' waħdu jixħet dawl fuq ix-xejra tal-pontifikat li se jkollna. Bla dubju li fis-sempliċità tiegħu dan il-Papa huwa ammiratur kbir ta' Franġisku ta' Assisi. Imma anke bħala Ġiżwita ma jistgħax jonqos li f'moħħu kellu wkoll lil missjunarju kbir Franġisku Saverju. Ċert li fil-jiem li ġejjin ikun huwa stess li jfissrilna l-iskop għaliex għażel dan l-isem. Niżbaljaw jekk nippruvaw nqabblu papa ma' ieħor, imma minkejja li għaddew kważi tmien snin, f'moħħ bosta, kif ukoll fil-filmati tal- għadha ċara l-figura ta' Benedittu XVI mill-istess gallarija. Kontra dakinhar, il-Papa Franġisku deher liebes biss bl-abjad bla ma uża l-mozzetta ħamra kif kien għamel il-predeċċisur tiegħu. Anke meta minħabba r-ritwal ħtieġlu juża l-istola ħamra biex jagħti l-barka, huwa reġa neħħiha immedjatament kif lesta. Ma stajtx ma ninutax ukoll is-sempliċità tas-salib pettorali li kellu, aktarx l-istess wieħed li kien imdorri juża bħala isqof. Minn dak li qal fil-ftit minuti li dam jitkellem, imma forsi ferm aktar minn dak li ma qalx wieħed jista' jkompli jifhem min huwa Jorge Mario Borgolio u min se jkun l-Papa Franġisku. Is-sempliċità tal-persuna dehret qawwija fis-sempliċità ta' kliemu. "Mill-abundanza tal-qalb jitkellmu x-xuftejn." U tassew jidher li f'qalb dan il-bniedem hemm imħabba bl-abbundanza. Jinħass ukoll fi kliemu, is-sens ħelu ta' umoriżmu, "Intom tafu li d-dmir tal-konklav kien dak li jagħti Isqof lil Ruma. Jidher li ħuti l-Kardinali marru jfittxuh kważi f'tarf id-dinja. Imma issa qegħdin hawn." Fiċ-ċirkustanzi partikolari ta' din il-ħatra, meta l-Papa ta' qabel għadu ħaj, imma anke kieku ma kienx, il-Papa l-ġdid ma jonqosx li jirreferi għall-predeċissur. Imma l-impressjonanti din id-darba hu kif il-Papa Franġisku mhux biss appella biex l-insara jkompli jżommu lil Benedittu XVI fit-talb tagħhom, imma kif huwa stess, f'dak il-mument important talab mal-folla t-talb sempliċi, imma b'tant tifsira; il-Missierna, is-Sliema u l-Glorja għall-Papa ta' qablu. Ma nemminx li dan kien sempliċi ġest, u l-folla ntebħet bil-ġenwinità tal-bniedem li kellha quddiema għax esprimiet l-approvazzjoni tagħha bl-applaws enormi. Iżda dan ma kienx l-uniku mument f'dan id-diskors qasir, li l-Papa talab mal-folla u tkellem dwar it-talb. Huwa ħeġġeġ lil dawk preżenti, "Nitolbu dejjem għal xulxin, wieħed għall-ieħor. Nitolbu għad-dinja kollha biex ikun hemm fratellanza kbira." Imma forsi l-aktar li laqgħat lil kull min kien qed jisemgħu, kemm mill-pjazza u kemm minn fuq it-televiżjoni kien l-att ta' umiltà tiegħu li qabel ma ta l-barka, , talab lill-folla biex titlob il-barka ta' Alla fuqu. "U issa nixtieq nagħti l-benedizzjoni, imma qabel, qabel nitlobkom pjaċir. Qabel ma l-Isqof ibierek lill-poplu, nitlobkom biex intom titolbu lill-Mulej jbierek lili. It-talba tal-poplu li jitlob il-benedizzjoni għall-Isqof tiegħu. Nagħmlu fis-silenzju din it-talba tagħkom fuqi." U hawn huwa baxxa rasu għal ftit sekondi waqt li dawk preżenti talbu għalih. Nistqarr li għalija kienet xena tassew li qanqlitni u li mlietni b'kuraġġ u tama. Fl-aħħar tad-diskors tiegħu, qabel daħal lura, tenna mill-ġdid, "Itolbu għalija." Żgur ukoll li ma kienx kumbinazzjoni li tul id-diskors kollu tiegħu, il-Papa Franġisku ma uża qatt il-kelma, "Papa", imma rrefera dejjem għalih inifsu bħala l-Isqof ta' Ruma. "Il-komunità djoċesana ta' Ruma għandha l-Isqof tagħha." Anke meta semma lil Benedittu XVI, huwa rrefera għalih bħala l-Isqof Emeritu tagħna. Qal ukoll, "U issa nibdew din il-mixja, l-Isqof u l-poplu, Isqof u poplu; din il-mixja tal-Knisja ta' Ruma." Kien propju hawn li fisser il-primat tiegħu u tad-djocesi ta' Ruma bħala wieħed ta' presidenza fl-imħabba fuq il-Knejjes kollha. Nemmen li kienet ukoll f'dan is-sens ir-referenza li għamel għall-Kardinal Vigarju li jgħinnu fl-"evanġelizzazzjoni ta' din il-Belt sabiħa". Wara dan l-aġir, hemm tifsira kbira u profonda li dan l-Isqof ġdid ta' Ruma xtaq iwassal, għaliex huwa wkoll li tassew jemmen fiha. Dan huwa tassew Pietru, l-Isqof ta' Ruma, li f'idejh il-Mulej Ġesù fada l-Knisja tiegħu. Dan huwa Petrus Romanus. Sa minn qabel il-konklav, kien inkiteb ħafna dwar il-mod ta' ħajja sempliċi ta' dan l-Isqof u Kardinal; li spiss kien jivvjaġġa bl-istess transport li juża l-pubbliku, li kien jgħix f'appartament sempliċi, li kien isajjar hu stess għalih innifsu, li kien tant qrib tal-fqar u tal-batuti. Nistħajjel li ħafna minn dan issa jkollu jieqaf, għalkemm l-Papa l-ġdid bħal donnu jixtieq jibqa tassew qrib il-poplu tiegħu u forsi wkoll b'mod informali. Huwa sa wasal li jgħidilhom x'kien bi ħsiebu jagħmel l-għada. "Għada rrid immur nitlob lill-Madonna biex tħares lil Ruma kollha." Aktarx li l-anqas l-istaff tiegħu kien għadu ma jaf b'dan il-pjan li kellu. Anke l-arriverderċi li ta fl-aħħar fiha ħafna x'tifhem u tapprezza, "Niltaqgħu ma ndumux." Jalla s-sistema spiss burokratika ta' madwaru tħallih jagħmel dan u ma tibdlux ħafna. Għalhekk, kif ħeġġiġna huwa stess, inkomplu nitolbu għalih. Ara d-diskors kollu tal-Papa bil-Malti ...>
Rigal minn Alla lill-Knisja tiegħu.